text: Де Ниро отново критикува Тръмп, САЩ се превърнали в назаднчива страна, страдаща от умопомрачение - Cross.bg
  Де Ниро отново критикува Тръмп, САЩ се превърнали в назаднчива страна, страдаща от умопомрачение
  12 Февруари 2018 | 15:58
  /КРОСС/ Американският актьор Робърт Де Ниро за пореден път застана срещу президента Доналд Тръмп. Този път той разкритикува позицията на държавния глава и неговата администрация по въпроса за климатичните промени.
  Де Ниро отправи критиките в Дубай, където участва в годишна среща на върха, посветена на управлението, на която присъстват премиерите на Индия и Франция, както и директорът на Международния валутен фонд.
  Пред препълнена зала актьорът обяви, че идва от една назадничава страна, която страда от временно умопомрачение. Той разказа, че в страната, която описва, миналата седмица ръководителят на Управлението за защита на околната среда, е казал, че глобалното затопляне може би е нещо добро за човечеството.
  "Говоря за моята собствена страна, за САЩ. На нас не ни харесва да казваме, че сме назадничава страна, така че нека просто кажем, че страдаме от временно умопомрачение", заяви Де Ниро, цитиран от "Канал 3".
  Той предизвика смях и овации, когато добави, че САЩ ще се излекуват, като гласуват за изхвърлянето от власт на своя опасен лидер.
  Де Ниро не за първи път критикува Тръмп. Още по време на президентската кампания той отправи остри реплики към милиардера, а след това оглави и митингите срещу него.